తోట రామస్వామి

తోట రామస్వామి (1906-1978) ఆంధ్రప్రదేశ్ శాసనమండలి మాజీ అధ్యక్షుడు. కాసు బ్రహ్మానందరెడ్డి, పి.వి.నరసింహారావు మంత్రి వర్గాలలో రాష్ట్ర మంత్రిగా పనిచేశాడు.
విశేషాలు
తోట రామస్వామి 1906, డిసెంబర్ 5వ తేదీన తూర్పు గోదావరి జిల్లా, ఏలేశ్వరం గ్రామంలో జన్మించాడు. మద్రాసులోని ప్రెసిడెన్సీ కళాశాల నుండి బి.ఎ., పట్టాను పొందాడు. ఇతని రాజకీయ జీవితం 1928వ సంవత్సరంలో తూర్పు గోదావరి జిల్లా బోర్డు ఉపాధ్యక్ష పదవితో ప్రారంభమైంది. ఇతడు 1940 నుండి సుమారు 15 సంవత్సరాలు ఆంధ్రప్రదేశ్ రాష్ట్ర చెరకు ఉత్పత్తిదారుల సంఘంలో సభ్యుడిగా, 1952 నుండి రెండు సంవత్సరాలపాటు ఇండియన్ షుగర్‌కేన్ కమిటీ సభ్యుడిగా పనిచేశాడు. 1959 నుండి 1964 వరకు తూర్పు గోదావరిజిల్లా పరిషత్ అధ్యక్షునిగా, జిల్లా సహకార కేంద్ర బ్యాంకు అధ్యక్షునిగా సేవలను అందజేశాడు.

1952వ సంవత్సరంలో పెద్దాపురం నియోజక వర్గం నుండి ఉమ్మడి మద్రాసు శాసనసభకు ఎన్నికై శాసనసభ్యుడిగా ఉన్నాడు. 1953 నుండి 1954 వరకు ఆంధ్ర శాసనసభ సభ్యుడిగా కొనసాగాడు. 1963 మార్చి 23న శాసనసభ నియోజకవర్గం నుండి ఉప ఎన్నిక ద్వారా ఆంధ్రప్రదేశ్ శాసనమండలికి ఎన్నికై 1968 జూన్ 30 వరకు, తర్వాత 1968 జూలై 1 నుండి 1974 జూన్ 30 వరకు సభ్యుడిగా కొనసాగాడు. 1968లో తాత్కాలిక నియమావళి సమితి సభ్యుడిగా పనిచేశాడు. కాసు బ్రహ్మానందరెడ్డి, పి.వి.నరసింహారావు మంత్రి వర్గాలలో 1964 మే 24 నుండి 1972 మార్చి 20 వరకు సహకార, మత్స్య, అబ్కారీ, అటవీ, పంచాయతీరాజ్, చిన్నమొత్తాల పొదుపు శాఖల మంత్రిగా రాష్ట్రానికి తన సేవలను అందించాడు. ఇతడు 1972 మార్చి 25వ తేదీన ఆంధ్రప్రదేశ్ శాసనమండలికి అధ్యక్షుడిగా ఏకగ్రీవంగా ఎన్నికై 1974 జూన్ 30వరకు కొనసాగాడు.

రామస్వామి 1978 లో మరణించాడు.
మూలాలు

వర్గం:1906 జననాలు
వర్గం:1978 మరణాలు
వర్గం:శాసనమండలి సభ్యులు
వర్గం:ఆంధ్రప్రదేశ్ శాసన సభ్యులు
వర్గం:తూర్పు గోదావరి జిల్లాకు చెందిన రాష్ట్ర మంత్రులు
వర్గం:మద్రాసు రాష్ట్రంలో శాసన సభ్యులు
వర్గం:ఆంధ్ర రాష్ట్రంలో శాసన సభ్యులు